Αθώος κρίθηκε από το Μονομελές Πλημμελειοδικείο Ηγουμενίτσας ο Χρήστος Λοβέρδος Στελακάτος, ο ιχθυολόγος που κατηγόρησε την εταιρεία ιχθυοκαλλιέργειας ΑΝΔΡΟΜΕΔΑ ότι χρησιμοποιεί χημικές ουσίες επικίνδυνες για τη δημόσια υγεία και το περιβάλλον.

Συγκεκριμένα, κατηγόρησε την εταιρεία ότι χρησιμοποιούσε φορμόλη και σάπιες τροφές για τα ψάρια. Επεσήμανε, επίσης, ότι οι εντατικές ιχθυοκαλλιέργειες στις εγκαταστάσεις της εταιρείας προκαλούσαν σοβαρή περιβαλλονική ζημιά.

Ο Στελακάτος εργαζόταν στην ΑΝΔΡΟΜΕΔΑ για 13 χρόνια και, όπως λέει, απολύθηκε όταν εξέφρασε τη διαφωνία του σε σχέση με τις πρακτικές της εταιρείας. Ο ίδιος υποστηρίζει ότι του είχαν ζητήσει να γίνει προϊστάμενος, αλλά εκείνος απάντησε ότι αρνούταν να ρίξει φορμόλη.

Πριν από δύο χρόνια κοινοποίησε στον λογαριασμό του στο Facebook, βίντεο στο οποίο φαίνονται οι συνθήκες κάτω από τις οποίες εκτρέφονται τα ψάρια στις συγκεκριμένες εγκαταστάσεις.

Μετά την απόλυσή του, η εταιρεία κατέθεσε αγωγή για ηθική βλάβη και διαφυγόντα κέρδη, ζητώντας αποζημίωση 1.000.055 ευρώ, καθώς και τη φυλάκισή του για δύο χρόνια.

Για την αθώωσή του ενημέρωσε ο ίδιος με σχετική ανάρτηση στο Facebook. Χαρακτηριστικά έγραψε: «Πριν απο λίγο αθωώθηκα. Από το Μονομελές Πλημ/κειο Ηγουμενίτσας μετά απο μήνυση του διευθυντή παραγωγικών μονάδων της Ανδρομέδας ιχθυοκαλλιέργειες. Αναλυτική ενημέρωση θα γίνει σε λίγες ώρες. Ένα μεγάλο ευχαριστώ στην κοινωνία».

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE